Urmareste Modifică dimensiunea fontului: Play

Bucureşti, 28 iun /Agerpres/ - Jandarmeria Română va deţine în premieră, timp de doi ani, poziţia de comandă în cadrul EUROGENDFOR (EGF), iar atribuţiile comandantului vor fi îndeplinite de un ofiţer jandarm român - locotenent colonel Lucian Gavrilă, din cadrul Inspectoratului General al Jandarmeriei Române.



"În cadrul unei ceremonii festive desfăşurate la sediul EUROGENFOR (EGF) din Vicenza, Italia, un ofiţer jandarm român a fost învestit în premieră, în funcţia de comandant al forţei", informează un comunicat al Inspectoratului General al Jandarmeriei Române (IGJR) transmis miercuri AGERPRES.



Ofiţerul a fost desemnat să ocupe această funcţie în urma promovării unui concurs, iar mandatul lui are o perioadă de doi ani, interval în care va asigura buna funcţionare a EUROGENDFOR şi atingerea obiectivelor stabilite prin decizii ale ţărilor membre.



La ceremonia de învestire, alături de reprezentanţi ai tuturor ţărilor membre, a luat parte şi o delegaţie a Jandarmeriei Române condusă de inspectorul general al Jandarmeriei, Marin Andreiana.



Locotenent colonel Lucian Gavrilă, în intervalul 2011-2013, a deţinut funcţia de adjunct al Şefului Statului Major al EUROGENDFOR, funcţie ocupată de asemenea prin concurs, iar în anul 2015 a fost comandant al Contingentului de Jandarmi Români din Afganistan (misiune NATO) şi consilier al şefului Statului Major al Ministerului de Interne din Afganistan.



Din anul 2016 ocupă funcţia de Şef al Serviciului Operaţii din Inspectoratul General al Jandarmeriei Române, după ce anterior a deţinut şi funcţia de şef al Serviciului Analiză şi Programe Strategice.



La data de 18 octombrie 2007, la Velsen, în Olanda, a fost adoptat Tratatul între Regatul Spaniei, Republica Franceză, Republica Italiană, Regatul Olandei şi Republica Portugheză, stabilind Forţa de Jandarmerie Europeană (EUROGENDFOR).



EUROGENDFOR (EGF) este o structură operativă a Uniunii Europene, formată din unităţi de poliţie cu statut militar şi atribuţii în domeniul poliţienesc, puse la dispoziţie de către statele fondatoare în mod voluntar, pentru a întări capacităţile gestionării crizelor internaţionale. AGERPRES/(AS - autor: Daniel Alexandru Florea, editor: Mihai Simionescu)